Peste 4.000 de persoane au participat duminică la Marșurile pentru viață organizate la Bacău și Buhuși. Manifestări similare au avut loc, în aceeași zi, la Comănești și Tg. Ocna, iar la Sascut Sat comunitățile din protoierie s-au rugat vineri împreună cu o delegație din Protopopiatul Cahul al Episcopiei Basarabiei de Sud.
Programul din toate orașele a inclus o rugăciune specială, de binecuvântare a activităților pro-viață, alcătuită de Arhiepiscopul Ioachim al Romanului și Bacăului.
Ploaia nu i-a descurajat pe băcăuani
La Bacău, evenimentul a strâns, în ciuda ploii, peste 3.500 de participanți și s-a încheiat cu un concert în Piața Tricolorului.
La Buhuși, printre cei peste 800 de participanți s-au numărat și cadrele medicale de la Spitalul "Prof. Dr. Eduard Apetrei". Marșul a avut parte de vreme bună și s-a încheiat cu discursuri și un spectacol folcloric susținut la Casa de Cultură "Elisabeta Bostan".
În cele două orașe, evenimentul a fost organizat de ASCOR Bacău și Protoieria Bacău, cu implicarea parohiilor.
Conferință cu Pr. Nicolae Tănase
Marșul pentru viață de la Comănești s-a încheiat la Centrul de Agrement "Trotuș – Ionuț Iftimoaie", cu o conferință susținută de Pr. Nicolae Tănase și intitulată "Dacă ții la viață, rămâi în Viață".
"Marșul pentru viață este un moment în care cu toții suntem chemați să proclamăm viața și nu orice fel de viață, ci viața în Hristos și pentru Hristos, care este viața curată și bineplăcută înaintea lui Dumnezeu", a spus Părintele Costel Mareș, Protopop de Moinești.
"La acest marș ne gândim și la acei copii care nu au fost născuți, la cei peste treizeci de milioane de copii nenăscuți de la Revoluție încoace."
Rugăciune pentru viață
Comunitățile din Protopopiatele Onești și Sascut au organizat duminică, respectiv vineri, Marșul pentru viață sub formă de rugăciune și procesiune, având în vedere că evenimentul este apropiat de Duminica Ortodoxiei, care sărbătorește triumful cinstirii icoanelor în Biserică.
"Ceea ce noi încercăm de fapt este să ne aducem cu toții aminte că suntem datori să mărturisim înaintea întregului neam omenesc, înaintea societății noastre, că suntem purtători ai vieții și Dumnezeu ne-a oferit acest mare dar pe care suntem datori să îl prețuim", le-a spus Părintele Alexandru Grigoraș, Protopopul de Sascut, tinerilor participanți la eveniment.
"Cum putem face acest lucru mai bine decât prin faptul că o avem pe Maica Domnului, Născătoarea Vieții în mijlocul nostru prin Icoana sa pe care am primit-o din Sfântul Munte Athos, Maica Domnului care este din nou împreună cu noi și ne binecuvintează și ne ocrotește", a spus protoiereul, cu referire la icoana din patrimoniul Parohiei Sascut Sat, pe care o păstrorește.
"Participăm împreună la acest Marș al Vieții, fiind recunoscători părinților noștri pentru că ne-au plămădit și ne-au născut și fiind responsabili față de harul pe care Dumnezeu l-a sădit în sufletele fiecăruia dintre noi începând cu prima rugăciune pe care ne-a spus-o moașa, bunica sau mama, continuând cu Sfântul Botez și desăvârșindu-ne prin Spovedanie și Împărtășanie", a spus și Părintele Consilier Radu Grigoraș, delegatul Părintelui Arhiepiscop Ioachim la evenimentul de la Sascut Sat.
"Păstrați acest mare dar al Sfântului Duh pe care îl purtați în suflete și inimi, fiind responsabili de acest mare dar al vieții și făceți-vă părtași la fiecare viață care tinde să se nască, să se contureze pe acest pământ. Să fie ziua aceasta binecuvântată și să împlinească Dumnezeu gândul cel bun al fiecăruia dintre frățiile voastre!" a mai spus Părintele Consilier Radu Grigoraș.
Marșul pentru viață este punctul culminant al Lunii pentru viață, serie de manifestări care promovează frumusețea nașterii de copii și nevoia de mai mult sprijin în societate în acest scop.
Evenimentele se desfășoară în luna martie, când creștinii sărbătoresc Buna Vestire, momentul zămislirii Mântuitorului Iisus Hristos în pântecele Fecioarei Maria.
Vezi și:
- Darul vieții pe pământ, un dar pentru eternitate: Patriarhul Daniel pune Marșul pentru viață în perspectiva veșniciei
Foto credit: Facebook / Parohia Sf. Gheorghe Orbic, Buhuși, jud. Bacău (deschidere)
Urmărește-ne pe Telegram: t.me/basilicanews